Die Teologiese Skool op die voorgrond en die Gereformeerde kerk Potchefstroom-Noord (nou Die Bult) op die agtergrond.
Die Gereformeerde kerk Potchefstroom-Noord (regs voor) hier afgeneem in 1959, sewe jaar nadat die geboukompleks voltooi is wat ook bestaan uit die Teologiese Skool (links agter) en Administratiewe Buro.
Die **Gereformeerde kerk Potchefstroom-Noord** was die naasoudste gemeente van die GKSA in Potchefstroom, maar nadat die Gereformeerde kerk Noordbrug se getal belydende lidmate in 2011 afgeneem het tot 168 en dié van Potchefstroom-Noord tot 379, het die gemeente in daardie jaar saamgesmelt as die Gereformeerde kerk Potchefstroom-Die Bult. Einde 2015 het die nuwe gemeente se belydende lidmate 638 getel, 91 meer as die samestellende dele vier jaar vantevore.

Stigting
--------

Die Gereformeerde kerk Potchefstroom-Noord, digby die Potchefstroomkampus van die Noordwes-Universiteit, was jare lank een van die bekender Gereformeerde gemeentes omdat ’n magdom studente met die jare hul geestelike tuiste hier gevind het. Vroeër jare was ook ’n groot aantal Weermaglede lidmate van dié gemeente.

Potchefstroom-Noord het in 1949 van die Gereformeerde kerk Potchefstroom afgestig en aanvanklik haar eredienste gehou in die skoolsaal van die nabygeleë Potchefstroom Gimnasium, maar heel gou het die gemeente begin beplan aan ’n eie kerkgebou. Daar was struikelblokke kenmerkend van enige nuwe gemeente wat haar eie kerkgebou beplan, onder meer die koste, maar in die geval van Potchefstroom-Noord was daar ander, unieke faktore wat die beplanning bemoeilik het, want die kerkraad het byvoorbeeld oorweeg of die gemeente haar eie kerkgebou moes hê of nie liewer gebruik moes maak van die Gereformeerde Kerk se sinodesaal nie, wat later opgerig sou word.

Kerkbou
-------

Tog het die gemeente besluit om ’n eie kerkgebou op te rig en dié gebou is eindelik so beplan dat dit ook vir sinodale doeleindes gebruik sou kon word. Ná herhaalde samesprekings met die Kuratorium van die Teologiese Skool en ook met die argitek, Gerard Moerdyk, is die sketsplanne afgehandel. Die tender van die bouaannemer T.H. Bolton is aanvaar.

Die kerkgebou se hoeksteen is op 2 Februarie 1952 deur dr. S.P. van der Walt gelê. 18 Oktober 1952 was ’n groot dag vir die gemeente en Kerk wat toe is die geboue van die Teologiese Skool en die Administratiewe Buro en die Gereformeerde kerk Potchefstroom-Noord in gebruik geneem. Dié kerkgebou is dekades lank vir die oggend- sowel as die aanddiens gebruik en in die jongste jare ook vir ’n "internasionale" (Engelse) diens laat soggens. Nes die samewerking tussen die verskillende instellings in een straatblok met die jare besonder vrugbaar wa, het die destydse PU vir CHO se musiekdepartement mooi met die gemeente saamgewerk tydens die installering van die orrel.

Predikante
----------

1. Van der Walt, dr. Sarel Petrus, 1950 – 1953 (waarna professor aan die Teologiese Skool 1953 – 1973; aanvaar sy emeritaat)
2. Duvenage, dr. Schalk Carel Willem, 1953 – 1958 (waarna Noordbrug tot 1967)
3. Van der Merwe, dr. Daniël Charl Stephanus, 1957 – 1967 (sendeling)
4. Vorster, Johannes Lodewikus, 1958 – 1973 (aanvaar sy emeritaat)
5. De Klerk, dr. Willem Johannes, 1963 – 1967 (waarna professor aan die PU vir CHO tot 1973)
6. Hattingh, Christiaan, 1966 – 1969
7. Victor Edouard d'Assonville, 1970 – 1971 (waarna Cachet tot 1974, Noordbrug tot 1978 en professor aan die Teologiese Skool Potchefstroom tot 1992)
8. Du Plessis, Alwyn Johannes, 1974 – 1987
9. Schutte, Johan Ali, 1983 – 1989
10. De Klerk, dr. Barend Jacobus, 1987 – 1997 (waarna professor Teologiese Skool Potchefstroom 1998 – 2010; aanvaar sy emeritaat)
11. Buys, dr. Philippus Jacobus, 1989 – 1993
12. Du Plooy, Jan Louis, 1998 – 15 Julie 1999 (oorlede in die amp)
13. Kayayan, Eric, 1998 – 2002
14. Coetzee, Hendrik Stephanus, 2000 – 2011 (waarna Potchefstroom-Die Bult tot hede)

Predikantegalery
----------------

* Dr. Sarel Petrus van der Walt, leraar van 1950 tot 1953, waarna professor aan Teologiese Skool tot sy eerste aftrede in 1973.
* Dr. S.C.W. Duvenage, leraar van 1953 tot 1958.
* Ds. D.C.S. van der Merwe, sendeling van 1957 tot 1967.
* Dr. Willem de Klerk, leraar van 1963 tot 1967, waarna professor aan die PU vir CHO tot 1973.
* Ds. Christiaan Hattingh, leraar van 1966 tot 1969.
* Ds. Johannes Lodewikus Vorster, leraar van 1958 tot 1973.
* Ds. Alwyn Johannes du Plessis, leraar van 1974 tot 1987.
* Ds. (later dr.) Victor Edouardo d'Assonville was die gemeente se leraar van 1970 tot 1971.

Fotobeeld van die kerk en perseel
---------------------------------

* 
* 
* 
* 
* 
* 
* 
* 
* 
* 
* 
* 
*

Bronne
------

* (af)  Harris, C.T. Noëth, J.G. Sarkady, N.G. Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
* (af)  Schalekamp, ds. M.E. (voorsitter: redaksiekommissie). 2001. *Die Almanak van die Gereformeerde Kerke in Suid-Afrika vir die jaar 2002*. Potchefstroom: Administratiewe Buro.
* (af)  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.
* (af)  Venter, ds. A.A. (hoofred.) 1960. *Almanak van die Gereformeerde Kerk in Suid-Afrika vir die jaar 1961*. Potchefstroom: Administratiewe Buro.
* (af)  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.